KOMISIJOS REGLAMENTAS (EB) Nr. 1117/2008
2008 m. lapkričio 11 d.
iš dalies keičiantis Reglamentą (EB) Nr. 1973/2004, nustatantį išsamias Tarybos reglamento (EB) Nr. 1782/2003 nuostatų dėl to reglamento IV ir IVa antraštinėse dalyse numatytų paramos schemų ir atidėtos žemės naudojimo žaliavoms auginti taikymo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 29 d. Tarybos reglamentą (EB) Nr. 1782/2003, nustatantį bendrąsias tiesioginės paramos schemų pagal bendrą žemės ūkio politiką taisykles ir nustatantį tam tikras paramos schemas ūkininkams bei iš dalies keičiantį reglamentus (EEB) Nr. 2019/93, (EB) Nr. 1452/2001, (EB) Nr. 1453/2001, (EB) Nr. 1454/2001, (EB) Nr. 1868/94, (EB) Nr. 1251/1999, (EB) Nr. 1254/1999, (EB) Nr. 1673/2000, (EEB) Nr. 2358/71 ir (EB) Nr. 2529/2001 (1), ypač į jo 110b straipsnio 2 dalį ir 145 straipsnio r punkto antrą įtrauką,
kadangi:
(1)
Atsižvelgiant į Teismo sprendimą byloje C-310/04, Reglamentu (EB) Nr. 1782/2003 su pakeitimais, padarytais Reglamentu (EB) Nr. 637/2008 (2), nustatytos susietosios paramos už medvilnę taisyklės.
(2)
Visų pirma Reglamento (EB) Nr. 1782/2003 IV antraštinės dalies 10a skyriuje numatyta galimybė suteikti tiesioginę pagalbą už medvilnės auginimą. Todėl būtina priimti atitinkamas išsamias taisykles, išdėstytas Komisijos reglamente (EB) Nr. 1973/2004 (3).
(3)
Reglamento (EB) Nr. 1782/2003 110b straipsnio 1 dalyje numatyta, kad pagalba už hektarą suteikiama, jeigu ūkininkas įsipareiga nustatytą plotą apsėti patvirtintų veislių medvilne ir ją auginti valstybių narių patvirtintoje žemėje. Taigi reikėtų nustatyti medvilnės auginimui tinkamos žemės ir veislių patvirtinimo kriterijus.
(4)
Kad gautų pagalbą už medvilnės hektarą, ūkininkai turi apsėti patvirtintą žemę. Reikėtų nustatyti kriterijų, kuriuo apibrėžiama sėja. Valstybių narių nustatytas minimalus plotų apsėjimo tankumas pagal dirvos bei klimato sąlygas ir regioninius ypatumus turi būti vertinamas kaip objektyvus kriterijus nustatyti, ar sėja buvo atlikta teisingai.
(5)
Valstybės narės turėtų pripažinti medvilnės auginimo tarpšakines organizacijas pagal objektyvius kriterijus, susijusius su tarpšakinių organizacijų dydžiu ir vidaus struktūra. Tarpšakinės organizacijos dydis turėtų būti nustatomas atsižvelgiant į reikalavimą, kad medvilnės valymo įmonė narė turi būti pajėgi priimti pakankamus nevalytos medvilnės kiekius.
(6)
Kad būtų išvengta pagalbos schemos valdymo problemų, tas pats augintojas gali priklausyti tik vienai tarpšakinei organizacijai. Dėl tos pačios priežasties, kai augintojas - tarpšakinės organizacijos narys - įsipareigoja tiekti savo užaugintą medvilnę, jis ją turėtų tiekti tik tai medvilnės valymo įmonei, kuri yra tos pačios organizacijos narė.
(7)
Pagal pagalbos už medvilnę schemą valstybės narės praneša savo augintojams tam tikrą su medvilnės auginimu susijusią informaciją, pvz., apie patvirtintas veisles, objektyvius žemės patvirtinimo kriterijus ir minimalų augalų tankumą. Siekdama laiku informuoti ūkininkus, valstybė narė šią informaciją turėtų jiems perduoti iki nustatytos datos.
(8)
Dėl šių priežasčių Reglamentą (EB) Nr. 1973/2004 reikėtų atitinkamai iš dalies pakeisti.
(9)
Kadangi Reglamento (EB) Nr. 1782/2003 IV antraštinės dalies 10a skyriaus taisyklės bus taikomos nuo 2009 m. sausio 1 d., šiuo reglamentu nustatomos išsamios taisyklės turėtų būti taikomos nuo tos pačios dienos.
(10)
Šiame reglamente numatytos priemonės atitinka Tiesioginių išmokų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1973/2004 17a skyrius pakeičiamas taip:
„17A SKYRIUS
SPECIALIOJI IŠMOKA UŽ MEDVILNĘ
171a straipsnis
Žemės ūkio paskirties žemės patvirtinimas medvilnės auginimui
Valstybės narės nustato objektyvius kriterijus, kuriais remiantis yra patvirtinama žemė medvilnei, už kurią skiriama Reglamento (EB) Nr. 1782/2003 110a straipsnyje numatyta speciali išmoka, auginti.
Šie kriterijai grindžiami vienu ar keliais iš šių elementų:
a)
regionų, kuriuose medvilnė yra viena iš svarbiausių auginamų kultūrų, žemės ūkio ekonomika;
b)
aptariamų plotų dirvos ir klimato sąlygos;
c)
laistymui skirto vandens tvarkymas;
d)
rotacijos sistemos ir auginimo būdai, nedarantys žalos aplinkai.
171aa straipsnis
Sėjai skirtų veislių patvirtinimas
Valstybės narės tvirtina „Bendrajame žemės ūkio augalų rūšių veislių kataloge“ įregistruotas veisles, kurios pritaikomos prie rinkos poreikių.
171ab straipsnis
Tinkamumo pagalbai gauti reikalavimai
Laikoma, kad sėja atliekama pagal Reglamento (EB) Nr. 1782/2003 110b straipsnio 1 dalį, jei sėjama laikantis minimalaus augalų tankumo reikalavimo, kurį nustato valstybė narė pagal dirvos ir klimato sąlygas, o tam tikrais atvejais - pagal regioninius ypatumus.
171ac straipsnis
Agronominiai metodai
Valstybėms narėms leidžiama nustatyti konkrečias agronominių metodų taikymo augalams prižiūrėti ir derliui nuimti įprastomis auginimo sąlygomis taisykles.
171ad straipsnis
Tarpšakinių organizacijų patvirtinimas
1. Kiekvienais metais iki gruodžio 31 d. valstybės narės patvirtina kitiems sėjos metams bet kurią prašymą auginti medvilnę pateikusią medvilnės auginimo tarpšakinę organizaciją ir:
a)
kurios visas turimas plotas sudaro bent 4 000 ha, kaip nustatyta valstybės narės, ir kuri atitinka 171a straipsnyje nurodytus patvirtinimo kriterijus bei turi nors vieną medvilnės valymo įmonę;
b)
kuri pagal nacionalines ir Bendrijos taisykles priėmė vidaus darbo tvarkos taisykles, visų pirma susijusias su narystės ir nario mokesčio sąlygomis.
Tačiau 2009 metams medvilnės augintojų tarpšakines organizacijas valstybės narės patvirtina iki 2009 m. vasario 28 d.
2. Jeigu nustatoma, kad patvirtinta tarpšakinė organizacija neatitinka 1 dalyje numatytų patvirtinimo kriterijų, valstybė narė panaikina patvirtinimą, nebent per nustatytą laiką vėl užtikrinama atitinkamo kriterijaus atitiktis. Kai valstybė narė planuoja panaikinti patvirtinimą, ji apie savo ketinimą praneša tarpšakinei organizacijai ir pateikia tokio panaikinimo priežastis. Valstybė narė per nustatytą laikotarpį leidžia tarpšakinei organizacijai pateikti savo pastabas. Panaikinimo atveju valstybės narės numato taikyti atitinkamas sankcijas.
Patvirtintos tarpšakinės organizacijos, kurios patvirtinimas panaikinamas pagal šios dalies pirmą pastraipą, nariais esantys ūkininkai praranda teisę į Reglamento (EB) Nr. 1782/2003 110e straipsnio 2 dalyje numatytą pagalbos padidinimą.
171ae straipsnis
Augintojų įsipareigojimai
1. Tas pats augintojas negali būti kelių tarpšakinių organizacijų narys.
2. Tarpšakinei organizacijai priklausantis augintojas savo užaugintą medvilnę tiekia tai medvilnės valymo įmonei, kuri yra tos pačios organizacijos narė.
3. Patvirtintos tarpšakinės organizacijos nariais augintojai tampa tik savanoriškai.
171af straipsnis
Pranešimai augintojams
1. Iki atitinkamų metų sausio 31 d. valstybės narės praneša medvilnės augintojams apie:
a)
patvirtintas veisles; tačiau apie veisles, patvirtintas pagal 171aa straipsnį, po šios datos augintojams turi būti pranešta iki tų pačių metų kovo 15 d.;
b)
žemės patvirtinimo kriterijus;
c)
minimalų augalų tankumą, nurodytą 171ab straipsnyje;
d)
reikalaujamus agronominius metodus.
2. Atšaukusios vienos veislės patvirtinimą, valstybės narės ne vėliau kaip iki sausio 31 d. apie tai praneša augintojams, kad jie į tai atsižvelgtų per kitų metų sėją.“
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas nuo 2009 m. sausio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2008 m. lapkričio 11 d.